Tlačová správa, 17.7.2024, Hrachovo

**Zapojte sa do 10. ročníka fotosúťaže MALOHONT mojimi očami**

*Miestna akčná skupina MALOHONT plánuje aj tento rok ukázať to najlepšie z regiónu Malohont prostredníctvom fotografií, ktoré môžu do aktuálne prebiehajúcej súťaže posielať amatérski aj profesionálni fotografi. Prihlasovanie prebieha do 31. augusta 2024, preto využite leto na zhotovenie nových záberov alebo vytiahnite originálne fotografie z vášho archívu.*

„Ide o jubilejný 10. ročník obľúbenej fotosúťaže, v ktorej majú priestor všetci milovníci fotografie a regiónu Malohont bez ohľadu na to, či z neho pochádzajú, alebo ho len radi navštevujú.“ uvádza Ing. Danica Blahová, manažérka MAS. Jednou z podmienok je, aby súťažné zábery boli zhotovené na území Miestnej akčnej skupiny MALOHONT, do ktorej patrí 43 obcí\* z okresov Rimavská Sobota, Poltár a Revúca.

Fotografie je možné posielať do 4 súťažných kategórií:

1. **Prírodné krásy -** stromy, jaskyne, rybníky, skalnaté útvary, vodné toky, prírodné turistické zaujímavosti a pod.
2. **Kultúrne dedičstvo -** kultúrne a historické pamiatky, pamätihodnosti, tradičná architektúra, tradičné podujatia, uchovávanie zvykov, remeslá a pod.
3. **Ľudia a život -** ľudia pri práci, deti, rôzne aktivity realizované v regióne, turistické zaujímavosti vytvorené ľuďmi a pod.
4. **Naše obce -** akékoľvek zábery, momentky, detaily a zaujímavosti z obcí v území MAS MALOHONT\*

Do každej z uvedených kategórií možno poslať maximálne 3 fotografie. O víťazoch v každej z nich rozhodne hodnotiaca komisia a svojich favoritov si bude môcť vybrať aj verejnosť prostredníctvom hlasovania, ktoré bude prebiehať na web stráne MAS.

Zámerom fotosúťaže je zviditeľniť krásy a zaujímavosti regiónu očami fotografov, preto vyhlásenie výsledkov a odovzdanie ocenení prebehne počas otvorenia výstavy fotografií koncom roka 2024. Z vybraných fotografií bude vydaný aj nástenný kalendár na rok 2025, ktorý získa každý účastník súťaže. „Na budúci rok navyše plánujeme vydať fotoknihu o regióne, v ktorej sa výnimočné fotografie môžu ocitnúť tiež.“ doplnila manažérka MAS. Podrobné podmienky súťaže a prihlášku nájdete na web stránke [MAS MALOHONT](https://malohont.sk/fotosutaz-2024-malohont-mojimi-ocami/).

**\* Obce zahrnuté do územia MAS MALOHONT:**

Babinec, Budikovany, Čerenčany, Dražice, Drienčany, Ďubákovo, Horné Zahorany, Hnúšťa, Hostišovce, Hrachovo, Hrnčiarska Ves, Hrnčiarske Zalužany, Hrušovo, Chvalová, Klenovec, Kraskovo, Kociha, Kokava nad Rimavicou, Kružno, Kyjatice, Lehota nad Rimavicou, Lipovec, Lukovištia, Nižný Skálnik, Ožďany, Padarovce, Poproč, Potok, Rimavská Baňa, Rimavské Brezovo, Rimavské Zalužany, Rovné, Selce, Slizké, Sušany, Šoltýska, Španie Pole, Teplý Vrch, Utekáč, Veľké Teriakovce, Veľký Blh, Vyšný Skálnik, Zacharovce

**Európsky poľnohospodársky fond pre rozvoj vidieka: Európa investuje do vidieckych oblastí**

***K tlačovej správe pripájame plagát a vybrané fotografie z predchádzajúcich ročníkov.***

*Popis k fotografiám:*

*foto1 - Ranný prízemný mráz na Maginhrade - Michal Tvrdoň - 2. miesto v kategórii Prírodné krásy, 2020*

*foto2 - Gejzko - Martin Babarík - 2. miesto v kategórii Ľudia a život, 2019*

*foto3 - Opustená drevenica na Klenovskej Poľane - Henrieta Szagová - víťaz verejného hlasovania v kategórii Kultúrne dedičstvo, 2018*

*foto4 - Zvonica - Rudolf Máté - 1. miesto v kategórii Naše obce, 2017*

*foto5 - Na rybách... - Petronela Vargová - 1. miesto v kategórii Prírodné zaujímavosti, 2016*

*foto6 - A bude svadba - Imrich Garláty - 3. miesto v kategórii Tradície a remeslá, 2015*

*foto7 - Včelí kraj - Zuzana Vajdová - 2. miesto v kategórii Život na vidieku, 2014*

*foto8 - Klenovská priehrada - Július Kohút - 1. miesto v kategórii Naša príroda, 2013*

**Viac informácií:** Ing. Danica Blahová

*manažérka MAS*

0904 614 457

[manazer@malohont.sk](mailto:manazer@malohont.sk)